Úradný vestník L 054 , 25/02/1994 S. 0028 - 0029

Fínske špeciálne vydanie: Kapitola 4 Zväzok 6 S. 0020

Švédske špeciálne vydanie: Kapitola 4 Zväzok 6 S. 0020



Rozhodnutie Rady z 21. februára 1994, ktorým sa ustanovujú minimálne požiadavky, pokiaľ ide o štruktúru a vybavenie, ktoré majú spĺňať niektoré malé prevádzky, zabezpečujúce distribúciu výrobkov rybolovu v Grécku (94/117/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na smernicu Rady 91/493/EHS z 22. júla 1991, ktorou sa ustanovujú zdravotné podmienky pre výrobu a uvedenie na trh výrobkov rybolovu [1], najmä na jej článok 14, so zreteľom na návrh Komisie, keďže niektoré ostrovy a niektoré pobrežné regióny v Grécku môžu z dôvodu svojej izolácie alebo vzdialenosti podliehať osobitným obmedzeniam, pokiaľ ide o ich zásobovanie; keďže na týchto ostrovoch a v týchto regiónoch existujú malé prevádzky na údenie a solenie výrobkov rybolovu, ktoré hrajú dôležitú úlohu pri zásobovaní miestneho trhu na mieste, kde sa nachádzajú; keďže, aby nedošlo k zániku týchto malých prevádzok, mali by pre ne platiť menej prísne minimálne požiadavky na štruktúru a vybavenie, než sú požiadavky určené v smernici 91/493/EHS, kým tieto osobitné obmedzenia nezmiznú z týchto gréckych ostrovov a regiónov; keďže aby sa vyhlo skresleniu súťaže v rámci spoločenstva, treba zaviesť obmedzenia minimálnych požiadaviek prevádzok na objem výroby a v oblasti trhu uvedených výrobkov; keďže výrobky rybolovu, vyrábané týmito malými prevádzkami, by mali byť vyhradené (určené výlučne) pre zásobovanie miestneho trhu a nemali by byť označené identifikačnou značkou, uvedenou v článku 3 ods. 1 písm. f smernice 91/493/EHS, PRIJALA TOTO ROZHODNUTIE: Článok 1 Toto rozhodnutie sa bude uplatňovať na niektoré prevádzky, zaoberajúce sa výlučne údením a solením výrobkov rybolovu na ostrovoch alebo v niektorých pobrežných regiónoch Grécka, ktoré podliehajú osobitným obmedzeniam zásobovania. Článok 2 Prevádzky uvedené v článku 1 budú spĺňať minimálne požiadavky, týkajúce sa štruktúry a vybavenia, uvedené v prílohe. Článok 3 Grécky kompetentný orgán zabezpečí aby minimálne požiadavky uvedené v prílohe platili pre prevádzky uvedené v článku 1 za predpokladu splnenia nasledujúcich podmienok: - ročná produkcia solených alebo údených výrobkov prevádzky nepresahuje 36 ton; - marketingová oblasť príslušných výrobkov je obmedzená na územie ostrova, na ktorom sa prevádzka nachádza, alebo sa rozprestiera v okruhu 50 kilometrov od prevádzky; - výrobky nie sú označené identifikačnou značkou, uvedenou v článku 3 ods. 1 písm. f smernice 91/493/EHS, ale národnou značkou, ktorá umožňuje monitorovanie ich distribúcie kompetentným orgánom. Článok 4 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Bude sa uplatňovať od 1. januára 1993. Článok 5 Toto nariadenie je adresované členským štátom. V Bruseli 21. februára 1994 Za Radu predseda G. Moraitis [1] Ú. v. ES L 268, 24.9.1991, s. 15. -------------------------------------------------- PRÍLOHA Minimálne požiadavky na štruktúru a vybavenie Budú platiť všeobecné podmienky týkajúce sa priestorov a vybavenia, ustanovených v kapitole III, oddiel I prílohy smernice 91/493/EHS, s výnimkou ustanovení: 1. bodu 2 písm. c), pokiaľ ide o existenciu stropov alebo strešných izolácií, a bod 2 písm. g), pokiaľ ide o ventily bez možnosti ručného otvárania; 2. bodu 3, pokiaľ ide o existenciu chladiarenských miestnosti v každej prevádzke, ak prevádzky môžu používať spoločnú chladiarenskú miestnosť, ktorá spĺňa požiadavky smernice 91/493/EHS a nachádza sa v blízkosti prevádzok; 3. bodu 6, pokiaľ ide o nádoby na odpad a priestory pre ich skladovanie; 4. bodu 9, pokiaľ ide o prezliekárne, umývadlá a WC; 5. bodu 10, pokiaľ ide o uzamykateľnú miestnosť pre výlučné použitie kontrolórov; 6. bodu 11, pokiaľ ide o vhodné priestory pre čistenie a dezinfekciu dopravných prostriedkov. --------------------------------------------------